Kendelse om, at sagens bilag 16 skal udgå af sagen samt at sagens bilag 17 ikke skal udgå af sagen, og må forevises for skønsmanden i forbindelse med eventuelle supplerende spørgsmål
Ret: Retten i Holstebro (1. instans)
Faggruppe: Civilsag — Almindelig civil sag
Sagsemner: Retspleje og civilproces;

RETTEN I HOLSTEBRO

Den 1. november 2011 kl. 09:00 blev retten sat af Dommer.

Der blev foretaget i ikke offentligt retsmøde
sag nr. BS 3-549/2011:

Sagsøger 1
Adresse 1
7700 Thisted
og
Sagsøger 2
Adresse 1
7700 Thisted
mod
Sagsøgte (Virksomhed)
Adresse 2, Bydel
7700 Thisted
og
Sagsøgte A/S
Adresse 3
7700 Thisted
og
Egernsund Tegl a.m.b.a.
Sundgade 3
6320 Egernsund

Ingen indkaldt eller mødt.

Der blev fremlagt:
Processkrift af 17. oktober 2011 fra advokat Jannik Haahr Antonsen.

Retten har ikke modtaget indlæg om fremlæggelse af bilag 16 og 17 fra
andre af de sagsøgte end Egernsund Tegl a.m.b.a.

Det fremgår af stævningen, at der er konstateret afskalninger m.v. på
murstenene på sagsøgernes nyopførte ejendom efter indflytningen i juni
2008.

Der blev herefter foretaget isoleret bevisoptagelse i en sag mellem sagsø-
gerne og sagsøgte 1, Sagsøgte (Virksomhed), samt sagsøgte 3, Egernsund
Tegl a.m.b.a. Skønsmand udarbejdede en skønserklæring af 4. november
2009. Denne er fremlagt med stævningen som bilag 15. I erklæringen står
der blandt andet, at der kan konstateres afskalninger samt hvidlige og
brunlige udfældninger i murstenene. Skøns-manden vurderede, at årsagen
hertil er fabrikationsfejl og/eller svigt i processen med fremstilling af
murstenene, idet imprægneringen af dem ikke har været tilstrækkelig
effektiv, eller at imprægnering ikke er påført i tilstrækkelig mængde.

STD065548-S01-ST01-K899.02-T2-L01-M14-\R29



Side 2/3

Skønsmanden vurderede i erklæringen, at murværkets modstandskraft over
for frostpåvirkning ikke ville være tilfredsstillende, hvis der ikke skete
udbedring. Som afhjælpningsforanstaltning foreslog skønsmanden alt
murværk imprægneret udvendigt og forinden eventuelt udskiftning af
mursten med større afskalninger. Udgiften hertil skønnedes samlet at
udgøre 45.000 kr. eks. moms.

Den foreslåede udbedring blev ikke foretaget.

Sagsøgerne har herefter den 25. maj 2011 indhentet en udtalelse fra CJ
Murercentret A/S, der indeholder en vurdering af de på det tidspunkt
forekommende skader på murværket, forslag til udbedring og omkost-
ningerne herved. Udtalelsen er vedlagt stævningen som bilag 16, og som
bilag 17 er vedlagt fotomateriale, der efter det oplyste er optaget på
ejendommen den 15. maj 2011.

Sagsøgte 1, Sagsøgte (Virksomhed), har i sit svarskrift protesteret mod
fremlæggelsen af bilag 16. Tilsvarende gælder sagsøgte 3, Egernsund Tegl
a.m.b.a. Protesterne blev gentaget i telefonmøde den 22. september 2011,
hvor sagsøgte 2, Sagsøgte A/S, tilsluttede sig de andre sagsøgtes protest.
Sagsøgerne har i processkrift af 6. oktober 2011 fastholdt, at bilag 16 og 17
ikke skal udgå af sagen og subsidiært påstået, at de indgår i sagen, men
således at de ikke fremlægges for skønsmanden i forbindelse med
besvarelse af supplerende spørgsmål.

Sagsøgte 3, Egernsund Tegl a.m.b.a., har herefter afgivet yderligere
processkrift om fremlæggelsen af bilag 16 og 17 og principalt påstået, at de
nævnte bilag skal udgå af sagen, og subsidiært at bilagene skal indgå i
sagen, men ikke fremlægges for skønsmanden.

For så vidt angår parternes synspunkter henvises til de nævnte
processkrifter.

Retten afsagde herefter følgende

Kendelse:

Erklæringen af 25. maj 2011 fra CJ Murercentret A/S er indhentet ensidigt
af sagsøgerne få dage forud for anlæg af denne sag og ca. 1½ år efter, at der
forelå en skønsrapport af 4. november 2009 fra en isoleret bevisoptagelse
med sagsøgerne, sagsøgte 1, Sagsøgte (Virksomhed), og sagsøgte 3,
Egernsund Tegl a.m.b.a., som parter.

Sagsøgerne har således inden sagens anlæg indhentet tekniske og
økonomiske oplysninger til brug for sagen i overensstemmelse med
retsplejelovens § 343. Under disse omstændigheder kan det ikke tillades
sagsøgerne at fremlægge den senere ensidigt indhentede erklæring fra CJ

STD065548-S01-ST01-K899.02-T2-L01-M14-\R29



Side 3/3

Murercentret A/S, der angår de samme spørgsmål, som tidligere har været
gjort til genstand for syn og skøn.

Bilag 17 udgøres af nogle fotos af ejendommen, som efter det oplyste er
optaget af sagsøgernes ejendom den 15. maj 2011. Selv om de pågældende
fotos måtte være optaget i forbindelse med indhentelsen af erklæringen af
25. maj 2011, finder retten ikke grundlag for at afskære sagsøgerne fra at
fremlægge de pågældende fotos som bevis.

Det bemærkes, at der ikke foreligger oplysninger om, at der skulle være
manipuleret med de pågældende fotos, og den omstændighed, at de
sagsøgte ikke har været repræsenteret i forbindelse med optagelsen, har
næppe påvirket udseendet af den fotograferede genstand. De pågældende
fotos anses ikke for egnede til på utilbørlig vis at påvirke besvarelsen af
even-tuelle supplerende spørgsmål til skønsmanden til fordel for
sagsøgerne, og de fremlagte fotos må i øvrigt indgå i rettens frie
bevisbedømmelse efter retsplejelovens § 341.

Derfor

bestemmes:

Erklæring af 25. maj 2011, sagens bilag 16, skal udgå af sagen.

Fotos optaget af sagsøgernes ejendom den 15. maj 2011, sagens bilag 17,
skal ikke udgå af sagen og må forevises for skønsmanden i forbindelse med
eventuelle supplerende spørgsmål.

Sagen udsat.

Retten hævet.

Dommer

STD065548-S01-ST01-K899.02-T2-L01-M14-\R29